Godzilla Vs Mechagodzilla

Το συμπαθές τέρας βρίσκεται αντιμέτωπο με εξωγήινους εισβολείς, των οποίων οι επιδιώξεις βοηθούνται από την δημιουργία ενός μηχανικού κλώνου του Godzilla, σε αυτή την ταινία της σειράς, που φαίνεται να συνεχίζει από εκεί που σταμάτησε ο προκάτοχός του. H απειλή μιας εξωγήινης εισβολής και ο μηχανικός Godzilla φαίνεται να ανανεώνουν για λίγο το franchise, και ο Fukuda κάνει τα αδύνατα δυνατά για να πετύχει το καλύτερο δυνατό αποτέλεσμα. Η επαναδραστηριοποίηση του Angilas και η εμφάνιση ενός νέου χαρακτήρα, του King Ceasar (ένα τεράστιο υβρίδιο σκύλου και λιονταριού), προσφέρουν την απαραίτητη πλέον ποικιλομορφία στα χρησιμοποιούμενα τέρατα, αλλά την παράσταση κλέβει η μονομαχία του κανονικού και του μηχανικού Godzilla. Τα οπτικά εφέ είναι παραδόξως ικανοποιητικά, με μερικές αναπόφευκτες πινελιές γελοιότητας, ενώ η δράση γίνεται πιο βίαιη και εκρηκτική. Ο Fukuda μετατρέπει τον Godzilla σε υπερασπιστή της ανθρώπινης φυλής, ενώ παράλληλα προσθέτει πολλά ανθρωπομορφικά στοιχεία στο χαρακτήρα. Η δράση είναι σχεδόν ασφυκτική, με τον Fukuda να κρατά έναν υστερικά επιταχυνόμενο ρυθμό που δεν αφήνει τον θεατή να πάρει ανάσα, αλλά το αστείο story, οι παραδοξότητες και οι ευκολίες του σεναρίου, η μονότονη αφέλεια και οι αστείες επιστημονικές διαπιστώσεις χαλάνε το τελικό αποτέλεσμα. Αρκετά διασκεδαστικό αλλά απέχει αρκετά από τις κλασσικές ταινίες της δεκαετίας του ’60.